ଭୁବନେଶ୍ୱର, ଜାନୁଆରୀ ୮(ଲୋକାଲ ୱାୟାର): ଇକୋ ଟୁରିଜିମକୁ ଆଖିରେ ରଖି ଓଡ଼ିଶା ପର୍ଯ୍ୟଟନ ଉନ୍ନୟନ ନିଗମ(ଓଟିଡିସି) ଏବଂ ଜଙ୍ଗଲ ବିଭାଗ ମିଳିତ ଆନୁକୂଲ୍ୟରେ ଦୁଇଟି ସ୍ୱତନ୍ତ୍ର ପ୍ୟାକେଜ୍ ଟୁରର ବ୍ୟବସ୍ଥା ହୋଇଛି । ଏନେଇ ବିଭାଗ ପକ୍ଷରୁ ଏକ ପ୍ରେସ୍ ବିଜ୍ଞପ୍ତିରେ ସୂଚନା ଦିଆଯାଇଛି ।
ଏହା ଆସନ୍ତା ୧୧ ତାରିଖ ଶନିବାରରେ ଭିତରକନିକା ଓ ୧୨ ତାରିଖ ରବିବାର ସାତକୋଶିଆ ପାଇଁ ୨ଟି ସ୍ୱତନ୍ତ୍ର ବସ୍ ପ୍ୟାକେଜ୍ ଭୁବନେଶ୍ୱର ପାନ୍ଥନିବାସରୁ ବାହାରିବ ।
ଭିତରକନିକା ପାଇଁ ପାନ୍ଥନିବାସରୁ ସକାଳ ସାଢ଼େ ୫ଟାରେ ବାହାରି ଭୁବନେଶ୍ୱର ରେଳ ଷ୍ଟେସନ୍ ଛକରେ ସକାଳ ୫ଟା ୪୫ ଏବଂ ବାଣୀବିହାର ଛକରେ ସକାଳ ୫ଟା ୫୫ମିନିଟରେ ପହଞ୍ଚିବ ।
ସେହିପରି ସାତକୋଶିଆ ପାଇଁ ରବିବାର ଦିନ ଭୁବନେଶ୍ୱର ପାନ୍ଥନିବାସରୁ ସକାଳ ୭ଟାରେ ବାହାରି ଭୁବନେଶ୍ୱର ରେଳ ଷ୍ଟେସନ୍ ଛକରେ ସକାଳ ୭ଟା ୧୫, ବାଣୀବିହାର ଛକରେ ସକାଳ ସାଢ଼େ ୭ଟା ଏବଂ ହୋଟେଲ ଟ୍ରାଇଡେଣ୍ଟ ଛକରେ ସକାଳ ୭ଟା ୪୫ମିନିଟରେ ପହଞ୍ଚି ପର୍ଯ୍ୟଟକମାନଙ୍କୁ ନେଇ ଖଣ୍ଡଗିରି ଦେଇ ସାତକୋଶିଆ ଅଭିମୁଖେ ଯାତ୍ରା କରିବ ।
ସାଧାରଣତଃ ବହୁ ପର୍ଯ୍ୟଟକଙ୍କ ପାଖରେ ସମୟ ଏବଂ ସୁବିଧା ଅଭାବରୁ ସେମାନେ ଏପରି ପ୍ରକୃତିଭରା ପର୍ଯ୍ୟଟନସ୍ଥଳୀଗୁଡ଼ିକ ଯାଇପାରୁନାହାନ୍ତି । ତେଣୁ ଏ ଉଦ୍ୟମ ସଫଳ ହେବ ବୋଲି ଆଶା କରାଯାଇଛି ।
